周震 (正德進士)

周震（），字世亨，號半塘，直隸蘇州府崑山縣人，民籍，明朝政治人物。

 生平 
正德五年（1510年）庚午科應天鄉試第八十五名舉人，六年（1511年）中式辛未科會試第二百七十一名，三甲第二十一名進士。授鄱陽縣知縣，升山東道監察御史，十四年（1519年）清軍福建，十五年（1520年）還朝，會明武宗南巡，疏請回鑾甚力，詔令其監斬寧王朱宸濠，十六年（1521年）巡按河南，正月升浙江按察司僉事，嘉靖四年（1525年）升廣東布政使司左參議。著有《半塘稿》、《南巡錄》，奏章若干卷藏於家《崑山人物傳》（明刻清雍正二年重修本），卷5：周震字世亨，號半塘，其先自吳興徙崑山，有高年公壽誼年百十六歳，高皇帝讌之便殿，太守魏杞即次乞言，為我朝獻老盛事。五傳至煚，生公。公生而簡直寡營切事理喜讀書明當世得失之務正德庚午領鄉薦明年成進士授江西饒州府鄱陽縣知縣鄱控彭蠡川谷浩衍難制而時有姚源之寇出沒驚濤斷塹間彌延數千里文武大吏厲兵臨境奉簡書督責諸務甚急丞簿皆遯去公協饒屬之能者力勦之設奇用間餉援無間境內外不數月寇平左藏晏然而饒屬之接武姚源者其民得以流徙故免賦不及鄱公力諍之久乃如例公曰鄱去姚源差遠而鄱民之手足不勝疲矣夫獨非朝廷赤子而祖左右焉且吾自料無于鄱自可無于免賦久之聲藉藉起而公又簡鄱之俊乂子衿之良者提耳而誨之良士蒸蒸輩起鄱民大悅召拜山東道監察御史公上八事豫儲廣孝學勤治選將鍊士信賞必罰皆當年石畫而詞旨激揚規諷緩切號稱得體己卯清軍七閩甫駐節而有黠卒脫巾之變立擒其首者數人奏斬之閩海肅然黃頭某者鎮守海關沒鹽筴錢萬萬公劾奏之商民大悅庚辰還朝會武廟南狩公疏請回鑾甚力詔公視斬逆濠公冠大冠衣急袖挾單騎以行既宣詔而濠有傲岸之色公詫力士揮銅錘撾之濠乃首伏磔于市奏聞有銀牌之賜辛巳巡按河南未幾擢浙江僉事己酉擢廣東左參議識者謂公正色立朝與人多落落每談朝廷利病所由無少避就當事者往往螫公未盡其用而公意坦如也曰吾平生所見故如此及考傳記多先我同然者庶幾不七尺吾事辦矣既歸里第橐裝不蔭一壁為諸子析爨所授牙筯不滿束笑曰此閩裝也然嘗恨不能無此公有半塘稿南巡錄奏章若干卷藏于家。論曰：吾鄉重清議後稍不能無渾矣至周先生必曰清御史夫世之語清者所居不蔽風雨所立產不滿百膚清耳御史職言事顧所立何如而公平姚源定閩卒斬逆濠凜凜有持斧破柱之風而歸橐蕭然筯不滿束又不恨其無知我者為之聲援宦不配德一傳其子夢山酒耽詩家徒壁立使一時姱修之士共相慕蓋予嘗讀弇州維嶽志覺兩腋習習風舉也嗟乎百年而後鄉之人必曰清御史焉可誣哉予作人物志不及公苦無徵焉乃今得顧文康公傳于其曾冀州守新亟採邑志與其先後世傳記謹如例書之而清議岀然已後矣。《漢籍電子文獻資料庫-明人傳記資料索引, 頁332》：周震字世亨，崑山人。正德六年進士，授鄱陽知縣，歷浙江按察僉事，官至福建參議。性質直，有執守。。

 家族 
曾祖周顯；祖父周岐；父周煚，字應南，號明軒。母李氏。永感下。弟周望、周適。

参考文献

送同年周世亨宰鄱陽序（黼菴遺稿8/10）
送僉憲周君世亨之浙江序（徐文敏公集4/4）
周公明軒墓表（見素集續10/10下）

Category:正德五年庚午科應天鄉試舉人
Z
Category:崑山人
Category:明朝鄱陽縣知縣
Category:明朝山東道監察御史
Category:明朝浙江按察司僉事
Category:明朝廣東布政使司參議